b'\n_START_ARTICLE_\nRichard Marcinko\n_START_PARAGRAPH_\nRichard "Dick" Marcinko" (Lansford, Pennsylvania, 21. studenog 1940.), umirovljeni \xc4\x8dasnik mornarice Sjedinjenih Dr\xc5\xbeava hrvatsko-slova\xc4\x8dkog podrijetla, utemeljitelj i prvi zapovjednik DEVGRU-a i  Crvene \xc4\x87elije. Nakon umirovljenja postao pisac, radijski voditelj, motivacijski govornik i vojni savjetnik._NEWLINE_Marcinko je dobitnik Srebrne zvijezde i \xc4\x8detiri Medalje bron\xc4\x8dane zvijezde za hrabrost. Koliko je bio opasan svjedo\xc4\x8di \xc4\x8dinjenica da je tijekom Vijetnamskog rata komunisti\xc4\x8dki Viet Cong raspisao nagradu od 50.000 piastri za njegovu glavu.\n_START_SECTION_\nRani \xc5\xbeivot i obrazovanje\n_START_PARAGRAPH_\nRo\xc4\x91en je u Landsfordu u Pennsylvaniji krajem 1940. u hrvatsko-slova\xc4\x8dkoj obitelji. Otac je bio podrijetlom Hrvat iz Dubrava kraj Stoca u Hercegovini, a majka Romkinja iz Slova\xc4\x8dke. Nakon \xc5\xa1to pada razred u srednjoj \xc5\xa1koli u New Brunswicku u New Jerseyu prijavljuje se u Marince, ali je odbijen jer nije imao zavr\xc5\xa1enu srednju \xc5\xa1kolu. U rujnu 1958. primljen je u Marince kao radiovezist na mornari\xc4\x8dku izobrazbu. Pri \xc5\xa0koli za \xc4\x8dasni\xc4\x8dkog kandidatata diplomira 1965. te postaje ensign. Dodijeljen je SEAL timu 2 u lipnju 1966. U me\xc4\x91uvremenu je diplomirao me\xc4\x91unarodne odnose na Sveu\xc4\x8dili\xc5\xa1tu u Montgomeryu u Alabami te magistrirao politi\xc4\x8dke znanosti pri Mornari\xc4\x8dkoj poslijediplomskoj \xc5\xa1koli.\n_START_SECTION_\nVijetnamski rat\n_START_PARAGRAPH_\n1967. dolazi u Vijetnam s 2. vodom, SEAL tim 2 na \xc5\xa1estomjese\xc4\x8dnu rotaciju. Dana 18. svibnja 1967. Marcinko vodi svoj element u napadu na Ilo Ilo Hon (otok Ilo Ilo) koji zavr\xc5\xa1ava potapanjem \xc5\xa1est Vietkongovih sampana (borbenih \xc4\x8damaca) uz velike ljudske gubitke. Ameri\xc4\x8dka mornarica tu je akciju nazvala \xe2\x80\x9cnajuspje\xc5\xa1nijom operacijom SEAL-ova u delti Mekong\xe2\x80\x9d i dugo je bila sinonim za brz i u\xc4\x8dinkovit prepad. Za vo\xc4\x91enje u spomenutoj akciji Marcinko dobiva prvu od svoje \xc4\x8detiri Medalje bron\xc4\x8dane zvijezde kao i Vijetnamski kri\xc5\xbe za hrabrost sa Srebrnom zvijezdom. Tijekom Tet ofenzive, Marcinko nare\xc4\x91uje svome vodu da pomogne Specijalnim snagama Ameri\xc4\x8dke vojske u Chau Docu, a ono \xc5\xa1to je po\xc4\x8delo kao uli\xc4\x8dna bitka pretvorilo se u misiju spa\xc5\xa1avanja ameri\xc4\x8dkih medicinskih sestara i u\xc4\x8ditelja zarobljenih u crkvi i bolnici u gradu._NEWLINE_Nakon \xc5\xa1to je zavr\xc5\xa1etka dvogodi\xc5\xa1nje slu\xc5\xbebe u Vijetnamu promaknut je u \xc4\x8din poru\xc4\x8dnika zapovjednika. 1973. odlazi u Kambod\xc5\xbei gdje \xc4\x8detrnaest mjeseci savjetuje i djelatno poma\xc5\xbee Kambod\xc5\xbeanima u borbi protiv re\xc5\xbeima Crvenih Kmera. 1975. Rick napu\xc5\xa1ta Kambod\xc5\xbeu i preuzima zapovjedni\xc5\xa1tvo SEAL tima 2 od 1974. do \'76.\n_START_SECTION_\nSEAL Team 6\n_START_PARAGRAPH_\nTijekom krize na Iranu 1979. godine, Marcinko je bio jedan od dva predstavnika Mornarice za radnu skupinu zdru\xc5\xbeenog na\xc4\x8delni\xc4\x8dkog sto\xc5\xbeera poznatog kao TAT (Teroristi\xc4\x8dki akcijski tim). Svrha TAT-a bila je izrada plana za osloba\xc4\x91anje ameri\xc4\x8dkih talaca u Iranu (neuspjeli poku\xc5\xa1aj u travnju 1980.), uzrokuju\xc4\x87i tragi\xc4\x8dan ishod u operaciji Orlova kand\xc5\xbea._NEWLINE_Nakon neuspjeha u Tehranu Ameri\xc4\x8dka mornarica uvi\xc4\x91a potrebu osnivanja mo\xc4\x87nijih protuteroristi\xc4\x8dkih postrojbi za \xc5\xa1to zadu\xc5\xbeuje Marcinka. Marcinko je bio prvi zapovjednik nove jedinice i premda je mornarica u to vrijeme imala samo dva SEAL timova, Marcinko naziva jedinicu SEAL tim 6 kako bi zbunio Sovjetski Savez, uvjeravaju\xc4\x87i ih kako Sjedinjene Dr\xc5\xbeave imaju jo\xc5\xa1 tri SEAL timova za koje nisu znali. Osobno je izabrao SEAL-ove i Tim 6 je aktiviran sa 75 strijelaca. Iako je uobi\xc4\x8dajeno trajanje zapovjedni\xc5\xa1tva dvije godine, Marcinko je bio zapovjednik Tima 6 od kolovoza 1980. do srpnja 1983._NEWLINE_SEAL tim 6 kasnije postaje protuteroristi\xc4\x8dka jedinica Mornarice i uz Delta Force, njihovu ina\xc4\x8dicu iz Vojske, postaje jedna od glavnih vojna protuteroristi\xc4\x8dkih postrojba SAD-a.\n_START_SECTION_\nCrvena \xc4\x87elija\n_START_PARAGRAPH_\nNakon \xc5\xa1to odstupa iz zapovjedni\xc5\xa1tva SEAL tima 6, Marcinko od admirala Jamesa Lyonsa dobiva zadatak osnivanja jedinice za ispitivanje ranjivosti ameri\xc4\x8dke mornarice na terorizam, slu\xc5\xbebenog imena OP-0D6 (neslu\xc5\xbebeno "Crvena \xc4\x87elija")._NEWLINE_1984. \xc4\x86elija ima 13 biv\xc5\xa1ih SEAL-ova iz Tima 6 koji provjeravaju sigurnost pomorskih sto\xc5\xbeera, nuklearnih podmornica, brodova, civilnih zra\xc4\x8dnih luka i ameri\xc4\x8dkog veleposlanstva. \'\xc4\x86elija nekoliko puta sudjeluje i u osiguranju predsjedni\xc4\x8dkog zrakoplova Air Force One.\n_START_SECTION_\nUmirovljenje\n_START_PARAGRAPH_\nIz mornarice se povukao 1988., nakon 30 godina slu\xc5\xbebe. Njegovi memoari Rogue Wars, objavljeni 1992., postali su bestseller u izboru New York Timesa. Uz memoare, napisao je i tri vojni\xc4\x8dka savjetnika temeljena na vlastitim iskustvima u mornarici. U me\xc4\x91uvremenu se i nametnuo i kao plodni pisac ZF-a objaviv\xc5\xa1i oko petnaest naslova od 1994. do danas. Radio je kao savjetnik pri izradi filmova G.I.Jane, Hrid i pete sezone popularne TV serije 24, dok je gluma\xc4\x8dke uloge ostvario u tri filma. Na temelju njegovih memoara ameri\xc4\x8dka trvtka Bethesda Softworks izradila je videoigru u kojoj je protagonist Marcinko poslan na misiju u Sjevernu Koreju kako bi onesposobio njezino nuklearno naoru\xc5\xbeanje.'